section_heading: Posljedice
paragraph_text: Prema grčkom plaćeničkom vojniku i povjesničaru Ksenofontu, grčki hopliti tokom bitke su dvaput porazili Artakserksovo lijevo krilo i imali samo jednog ranjenog vojnika, no njegovi podaci ne smatraju se pouzdanima zbog očigledne pristranosti. Nakon što su čuli kako je njihov zapovjednik i mentor Kir Mlađi ubijen shvatili su kako je njihov uspjeh u bitci irelevantan, odnosno kako je cijela ekspedicija završila neuspjehom. Našli su se u sred neprijateljskog carstva bez hrane, mentora ili saveznika. Navodno su ponudili svom perzijskom savezniku Ariaeju da postane kraljem, no on ih je odbio uz obrazloženje kako nije kraljevske krvi pa neće naići na potporu kod Perzijanaca. Potom su ponudili svoje usluge Tisafernu, jednom od vodećih Artakserksovih satrapa, no on ih je odbio. Ipak, Tisafern se našao u problemima budući kako nije imao vojsku za obračun s njima, pa ih je odlučio opskrbiti hranom i nakon dugog čekanja poslati kući.